Diari Oficial de la Generalitat Valenciana


Sumari del DOGV 9565, del 30-03-2023 (2023/3313)

RESOLUCIÓ de 24 de març de 2023, de la consellera d'Educació, Cultura i Esport, per la qual es modifica el Pla estratègic de subvencions 2020-2023 de la Conselleria d'Educació, Cultura i Esport, aprovat mitjançant la Resolució de 23 de març de 2020.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9565

Data del DOGV
:   30-03-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/3313


Data del document
:   24-03-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * ajuda pública

RESOLUCIÓ de 24 de març de 2023, de la consellera d'Educació, Cultura i Esport, per la qual es modifica el Pla estratègic de subvencions 2020-2023 de la Conselleria d'Educació, Cultura i Esport, aprovat mitjançant la Resolució de 23 de març de 2020. [2023/3313]  
L'article 164.a de la Llei 1/2015, de 6 de febrer, d'hisenda pública, del sector públic instrumental i de subvencions, preveu que les conselleries que tinguen la previsió d'atorgar subvencions elaboren, amb caràcter previ, un pla estratègic de subvencions, en el qual s'integraran les subvencions que pretenguen atorgar tant els seus òrgans com els seus organismes públics dependents, remetent-se, quant al contingut d'aquest, a la legislació bàsica estatal.  
En aquest sentit, la legislació bàsica de l'Estat en matèria de subvencions, constituïda per la Llei 38/2003, de 17 de novembre, general de subvencions, estableix en l'article 8.1 que els òrgans de les administracions públiques o qualsevol ens que proposen l'establiment de subvencions, amb caràcter previ hauran de concretar en un pla estratègic de subvencions els objectius i efectes que es pretenen amb la seua aplicació, el termini necessari per a la consecució, els costos previsibles i les fonts de finançament, supeditant-se en tot cas al compliment dels objectius d'estabilitat pressupostària.  
Ateses les exigències legals previstes en els dos textos legals, es va dictar la Resolució de 23 de març de 2020, del conseller d'Educació, Cultura i Esport, per la qual s'aprova el Pla estratègic de subvencions 2020-2023 (DOGV 8783 / 07.04.2020).  
En el seu Objectiu estratègic 7 «Garantir l'escolarització de l'alumnat en les etapes obligatòries i segon cicle d'educació infantil» d'aquest pla, s'inclou la línia de subvenció S0829000 «Menjadors escolars», dirigida a l'alumnat d'Educació Primària i Infantil escolaritzat en centres públics i privats concertats. Alumnat dels centres específics d'Educació Especial de titularitat de la Generalitat. I alumnat de tercer nivell d'Educació Infantil de primer cicle en col·legis d'Educació Infantil i Primària de titularitat de la Generalitat.  
  
Davant les greus dificultats que estan patint moltes famílies per a sufragar les despeses derivades de l'escolarització, des de la Conselleria d'Educació, Cultura i Esport, es pretén ampliar les ajudes per a les famílies que es troben en situació de vulnerabilitat socioeconòmica, a través de la creació i posada en funcionament d'ajudes dirigides al finançament de l'adquisició de material escolar no curricular (i no finançat pel Programa de banc de llibres de text de la Generalitat), per a l'alumnat pertanyent a famílies que es troben en situació més desfavorable, escolaritzat en els nivells d'Educació Infantil, Educació Primària i Educació Especial, en centres educatius sostinguts amb fons públics de la Comunitat Valenciana. Així, la Llei 9/2022, de 30 de desembre, de pressupostos de la Generalitat per a l'exercici 2023, inclou una nova línia de subvenció genèrica amb aquesta finalitat.  
  
Les noves ajudes per al finançament de l'adquisició de material escolar no curricular, previstes en el pressupost de 2023, s'han d'incloure així mateix en el pla estratègic, amb l'objectiu que aquest oferisca tota la informació relativa a les subvencions d'aquesta conselleria de manera completa i integrada, per tal d'afavorir amb això la informació a la ciutadania i la transparència en la gestió.  
  
En virtut del que s'ha esmentat i en l'exercici de la competència atribuïda pels articles 160.2 de la Llei 1/2015, de 6 de febrer, i 28 de la Llei 5/1983, de 30 de desembre, del Consell, pel Decret 173/2020, de 24 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, i la delegació continguda en el resolc tercer, apartat dèsset, de la Resolució de 13 d'abril de 2022, del conseller d'Educació, Cultura i Esport, sobre delegació de competències en determinats òrgans i d'acord amb la proposta del director general de Centres Docents i de conformitat amb aquesta, resolc:  
  
Primer  
Modificar el Pla estratègic de subvencions 2020-2023, de la Conselleria d'Educació, Cultura i Esport, aprovat per la Resolució de 23 de març de 2020, del conseller d'Educació, Cultura i Esport, i addicionar una nova línia de subvenció dins de l'objectiu estratègic 7 de la Direcció General de Centres Docents, amb la denominació «Compra de material escolar», d'acord amb el detall que figura com a annex únic.  
  
  
Segon  
Ordenar la seua publicació en el Diari Oficial de la Generalitat Valenciana, de conformitat amb el que es disposa en l'article 45.1 de la Llei 39/2015, d'1 d'octubre, del procediment administratiu comú de les administracions públiques, en la pàgina web de la Conselleria d'Educació, Cultura i Esport, així com en el Portal de Transparència de la Generalitat GVA Oberta.  
  
València, 24 de març de 2023.- La sotssecretària d'Educació, Cultura i Esport (p. d. R 13.04.2022, DOGV 9328): Eva María Coscollá Grau.  
  
  
ANNEX ÚNIC  
Modificació del Pla estratègic de subvencions 2020-2023  
  
S'afegeix una nova línia en l'objectiu estratègic 7, «Garantir l'escolarització de l'alumnat en les etapes obligatòries i segon cicle d'educació infantil».  
  
Codi: S9159000  
Programa: 422.20  
Denominació: Compra de material escolar.  
Mode de concessió: Concurrència competitiva.  
Beneficiaris: Alumnat que siga beneficiari d'una ajuda completa de menjador escolar, escolaritzat en els nivells d'Educació Infantil, Educació Primària i Educació Especial en centres docents sostinguts amb fons públics de la Comunitat Valenciana.  
Descripció i finalitat: Ajuda per a l'adquisició de material escolar no curricular, per a l'alumnat que siga beneficiari d'una ajuda completa de menjador escolar, escolaritzat en els nivells d'Educació Infantil, Educació Primària i Educació Especial en centres docents sostinguts amb fons públics de la Comunitat Valenciana.  
1. Àrees de competències afectades i sectors als quals es dirigeixen les ajudes:  
La competència dins de l'àmbit dels centres docents i els serveis educatius, en matèria de gestió de beques, ajudes i subvencions a l'estudi en l'àmbit no universitari, dins de l'àmbit funcional de la Direcció General de Centres Docents.  
2. Objectius i efectes que es pretenen amb la seua aplicació:  
Garantir l'escolarització de l'alumnat en els nivells d'Infantil, Primària i Educació Especial i afavorir el seguiment de l'activitat educativa en les millors condicions per a les famílies en situació de vulnerabilitat socioeconòmica.  
3. Mecanisme: Convocatòria de subvenció per al curs escolar 2023-2024.  
4. Delimitació de les línies bàsiques de les bases reguladores. Queden establides en l'Ordre per la qual s'aproven les bases reguladores per a la concessió de les ajudes i en la resolució per la qual es convoca la concessió de les ajudes per a l'adquisició del material, per al curs escolar 2023-2024: requisits dels beneficiaris, procediment de la convocatòria i de concessió de la subvenció, àmbit d'aplicació, criteris d'atorgament de la subvenció (requisits i obligacions de les persones beneficiàries), conceptes subvencionables, justificació de la concessió.  
  
5. Calendari: Any 2023  
6. Despeses previsibles per a la seua realització i fonts de finançament: Capítol IV. 2023: 1.800.000,00 €. Origen dels fons: Fons propis.  
  
7. Pla d'acció. Se realitzarà una resolució anual de la direcció general competent en matèria de centres docents, d'una convocatòria en règim de concurrència competitiva.  
8. Indicadors de seguiment i avaluació. Nombre de beneficiaris i imports concedits.  
9. Resultats de l'avaluació del pla estratègic anterior: És una nova actuació que no es contemplava en l'anterior pla.